b'\n_START_ARTICLE_\nMetro 2033\n_START_SECTION_\nZgodba\n_START_PARAGRAPH_\nArtjom \xc5\xbeivi na postaji VDNH (\xc2\xbbRazstavi\xc5\xa1\xc4\x8de\xc2\xab) moskovske podzemne linije Kalu\xc5\xbesko-Ri\xc5\xbeskaja, kjer dela v tovarni gob in kot \xc4\x8dlan patrulj v okoli\xc5\xa1kih tunelih. Kot dojen\xc4\x8dka ga je vzel k sebi oficir Suhoj in ga s tem re\xc5\xa1il pred hordo podgan, ki so preplavile sosednjo postajo ter ubile njegovo mater. Suhoj, \xc4\x8dlan vodstva VDNH, je Artjoma vzgojil kot sina._NEWLINE_Nekega dne pride na postajo mo\xc5\xbe z imenom Hunter, ki i\xc5\xa1\xc4\x8de Suhoja. Govorijo o stanju na postaji, ki je tar\xc4\x8da vedno mo\xc4\x8dnej\xc5\xa1ih napadov skrivnostnih bitij, znanih kot \xc2\xbbTemni\xc2\xab, ki zbujajo grozo vseh prebivalcev. Pred odhodom Hunter govori na samem z Artjomom. Ta Hunterju prizna, da je pred 10 leti s prijateljem skrivoma od\xc5\xa1el na povr\xc5\xa1je prek sosednje postaje Botani\xc4\x8dni vrt in da jima ob vrnitvi ni uspelo zapreti izhoda, zato ga verjetno Temni vse od takrat uporabljajo za dostop do omre\xc5\xbeja pod zemljo. Hunter mu pove, da namerava iti v izvidnico proti Temnim in da mora Artjom odnesti sporo\xc4\x8dilo nekomu po imenu Melnik, \xc4\x8de se ne vrne. Artjom zaradi ob\xc4\x8dutka odgovornosti sprejme nalogo._NEWLINE_Kmalu po tistem Artjom do\xc5\xbeivi videnje, zato se odpravi proti sredi\xc5\xa1\xc4\x8du sistema podzemne \xc5\xbeeleznice, kjer naj bi pri frakciji Polis na\xc5\xa1el Melnika. Njegov prvi tovari\xc5\xa1, Bourbon, umre zaradi napada skrivnostne psihi\xc4\x8dne sile, ki prihaja iz prezra\xc4\x8devalnih cevi. Nato ga vodi mistik Khan, ki ga pripelje do postaje Kitaj-Gorod pod nadzorom zlo\xc4\x8dinskih tolp. Takrat postajo napadejo sile \xc4\x8cetrtega rajha, ki ujamejo Artjoma in ga obsodijo na smrt zaradi uboja \xc4\x8dastnika. Tik pred usmrtitvijo ga re\xc5\xa1i skupinica revolucionarjev. Pustijo ga na postaji Paveleckaja, kjer pa njegovo pot proti Polisu kri\xc5\xbea proga Kolcevaja, kjer frakcija Hansa izvaja strog mejni nadzor. Artjom je med ujetni\xc5\xa1tvom izgubil potni list, med poskusom pridobitve novega po manj legalni poti pa ga znova aretirajo. Po spletu okoli\xc5\xa1\xc4\x8din mu vendarle uspe pobegniti, dose\xc4\x8di Polis in najti Melnika, ki mu preda sporo\xc4\x8dilo._NEWLINE_Vodstvo Polisa se ne \xc5\xbeeli vme\xc5\xa1ati, vendar stopi v stik z njim frakcija Brahminov, raziskovalcev, ki zbirajo knjige iz knji\xc5\xbenice nad njihovo postajo. Ponudijo mu re\xc5\xa1itev pred Temnimi v zameno za Artjomovo pomo\xc4\x8d pri iskanju svete knjige, saj verjamejo, da jo lahko najde s pomo\xc4\x8djo svoje psihi\xc4\x8dne dojemljivosti. Artjom zato odpotuje na povr\xc5\xa1je v spremstvu Melnika in mladega Brahmina Daniela. Po vstopu v knji\xc5\xbenico jih napadejo \xc2\xbbknji\xc5\xbeni\xc4\x8darji\xc2\xab, mutirana bitja, ki prebivajo v njej. Daniel je smrtno ranjen, vednar pred smrtjo izro\xc4\x8di Artjomu njegovo nagrado, zapis lokacije delujo\xc4\x8dega raketnega silosa. Artjom in Melnik uideta brez knjige in se prebijeta do postaje Kijevskaja. Melnik odide po okrepitve, med njegovo odsotnostjo pa Artjom pomaga pri iskanju izgubljenega otroka. Artjoma in otrokovega o\xc4\x8deta med iskalno akcijo ugrabi pleme ljudo\xc5\xbeercev, ki \xc4\x8dasti \xc2\xbbVelikega \xc4\x8crva\xc2\xab. Re\xc5\xa1i ju enota bojevnikov pod Melnikovim vodstvom in skupaj uidejo v Metro-2, skrivno omre\xc5\xbeje predorov, ki vodi do raketnega silosa._NEWLINE_Ekipa pride do postaje, ki vodi v kremelj, kjer se nahaja mutirano biolo\xc5\xa1ko oro\xc5\xbeje, bitje, ki jih posku\xc5\xa1a hipnotizirati in po\xc5\xbereti. Ve\xc4\x8d mo\xc5\xbe umre preden jim uspe zamotiti bitje tako, da razstrelijo rezervoar goriva. Glavnina mo\xc5\xa1tva se od tam odpravi do silosa, Artjoma pa spremljajo nazaj skozi podzemlje, da bi usmerili ogenj z najprimernej\xc5\xa1ega dvignjenega mesta, Ostankinskega stolpa. Na poti se ustavijo na postaji VDNH, ki so jo Temni \xc5\xbee skoraj osvojili. Na hitro se spet sre\xc4\x8da s Suhojem, nato pa se povzpne na stolp, kjer njegov del ekipe sporo\xc4\x8di mo\xc5\xa1tvu v silosu lokacijo gnezda Temnih. Takrat pa ima Artjom \xc5\xa1e eno videnje, povezano z njegovimi stalnimi no\xc4\x8dnimi morami. Spozna, da so Temni pravzaprav posku\xc5\xa1ali vzpostaviti stik, vendar niso bili sposobni komunicirati s pre\xc5\xbeivelimi. Le on sam je dovzeten za njihova telepatska sporo\xc4\x8dila, ostali pa so nanje reagirali z nasiljem. Ko pride do zaklju\xc4\x8dka, da bi lahko obe rasi sodelovali, padejo rakete in Temni so uni\xc4\x8deni. S spoznanjem, da je bilo vse zaman, Artjom strga plinsko masko z obraza in se objokan odpravi nazaj domov.\n_START_SECTION_\nOdziv\n_START_PARAGRAPH_\nAvtor je knjigo sprva ponudil brezpla\xc4\x8dno na svojem blogu, kjer je leta 2002 kot nekak\xc5\xa1en eksperiment objavil nekaj poglavij in nato pisal nova, upo\xc5\xa1tevajo\xc4\x8d sproten odziv bralcev. Zgodba je po avtorjevih besedah pritegnila nekaj milijonov obiskovalcev, na ra\xc4\x8dun \xc4\x8desar je dobil prilo\xc5\xbenost izdati knjigo pri uveljavljenem zalo\xc5\xbeniku in tudi ta je postala uspe\xc5\xa1nica s pribli\xc5\xbeno pol milijona prodanih izvodov samo v Rusiji (\xc4\x8deprav je \xc5\xa1e vedno dostopna tudi brezpla\xc4\x8dno). Leta 2009 je iz\xc5\xa1lo nadaljevanje, Metro 2034, ki mu je sledil \xc5\xa1e Metro 2035, leta 2010 pa je zalo\xc5\xbenik THQ izdal tudi istoimensko videoigro, vzporedno s \xc4\x8demer je iz\xc5\xa1el angle\xc5\xa1ki prevod prvenca. Romani skupaj z igro in njenimi nadaljevanji ter nekaj manj\xc5\xa1imi deli tvorijo fran\xc5\xa1izo Metro._NEWLINE_Ob izidu igre se je za projekt za\xc4\x8del zanimati tudi Hollywood. Do leta 2012 je pravice za filmsko upodobitev odkupil studio MGM, ki je dodelil projekt producentu Marku Johnsonu. Vendar pa je bil projekt preklican, ker je Gluhovski zavrnil mo\xc5\xbenost, da bi film \xc2\xbbamerikanizirali\xc2\xab\xc2\xa0in postavili dogajanje v Washington, D.C., zaradi \xc4\x8desar po njegovih besedah ne bi mogli prepri\xc4\x8dljivo vplesti komunistov in nacistov, posebej problemati\xc4\x8dna pa bi bila tudi simbolika Temnih, ki si jih ni zamislil kot namig na Afroameri\xc4\x8dane.'